VEGA præsenterer
**Zola Jesus’ favner electropop favner naturens voldsomhed og dramatik***På sit nye album,* Taiga*, favner den amerikanske sangerinde Zola Jesus de store dramaer i naturen og mennesket. De store følelser er omringet af medrivende electropop, der kan nydes onsdag den 11. marts i Lille VEGA.*

**Electropop fyldt med store følelser og naturlig dramatik**

Den tidligere operasanger Nika Roza Danilova droppede den klassiske musikuddannelse til fordel hendes alternative electropop-projekt under navnet [Zola Jesus](https://www.facebook.com/zolajesusofficial?fref=ts). Hendes ekspansive univers svinger mellem beskidte beats og mere tilgængelige popskæringer et sted mellem The Knife og Lady Gaga.

**Brutale og livsbekræftende sange**

På hendes seneste album, *Taiga*, fra oktober sidste år fandt hun inspiration til det soniske univers i naturen. Titlen dækker over en type skov, der gror nord for den arktiske cirkel tæt på tundraen, men som alligevel er sejlivet nok til at dække store dele af jorden.

Danilova har tidligere udtalt, at hun blev begejstret for navnet, fordi taiga-områder er fulde af liv. Det er ikke en livløs ørken, men på trods af dette forsøger ingen af gøre områderne beboelige. Taiga er også en passende metafor for det nye album, hvor musikken er kold, brutal i sin ugæstfrihed, men fuldt ud livsbekræftende, hvis man bruger tid på at grave sig ned i det.

**Farlige dage**

Flere af sangtitlerne tager også udgangspunkt i naturen med navne som ”[Go (Blank Sea)](https://www.youtube.com/watch?v=3Bzbcxi850I)”, ”Hollow” og ”Dust”, og understreger Danilovas forkærlighed for drama og store følelser. Førstesinglen fra albummet ”[Dangerous Days](https://www.youtube.com/watch?v=As-issfZ2-Q)” har over to millioner afspilninger på Spotify og er et af de mest tilgængelig sange på *Taiga*. Muligvis fordi det her tydeligt høres, at hun har studeret Rihannas stemmebrug til inspiration.

Sidste år arbejdede Danilova sammen med den eksperimentelle komponist JG Thirwell for at lave albummet *Versions*, hvor der blev skrevet strenge arrangementer til materiale fra de tre foregående Zola Jesus-albums. Hun har også tidligere lavet projekter med M83 og Orbital samt spillet support for The xx og Fever Ray.

**Fakta om koncerten:**
Zola Jesus (US)
Onsdag den 11. marts kl. 21
Lille VEGA, Enghavevej 40, 1674 Kbh. V
130 kr. + gebyr
Billetsalg starter i dag via VEGAs hjemmeside og Billetnet.